Jelenések könyve IX.
Ébresztő!
Jel 3:1–6
Lekció: Mt 7:13–23
Fő gondolat: A lelki halál szélén vagy, ha beleolvadsz a világba, és a Lélek munkája nem látható életedben. Krisztus felszólít, hogy nézz szembe állapotoddal, ébredj fel, és küzdj, mert a győztesnek drága jutalma van.

Talán ismerősen cseng Gustave Doré neve. Doré egy francia festő volt, aki különösen fametszeteivel lett világhírű. Élete során a világirodalom több száz remekművét illusztrálta, köztük a Bibliához is 238 rajzot készített. Csodálatos, nagyhatású művész. Vele történt meg, hogy egyik európai utazása során elvesztette útlevelét. Amikor a határhoz ért, elmagyarázta problémáját a hivatalnoknak. Az azonban nem hatódott meg. Mint mondta: 
- Rengeteg ember próbál meg álnév alatt átjutni az egyik országból a másikba. Nem engedhetjük át.
Doré azonban váltig állította, hogy ő az, akinek mondja magát. A vámtiszt erre így válaszolt:
- Rendben. Próbára tesszük Önt, és ha átmegy, akkor a határon is átmehet.
Majd átnyújtott Dorénak egy lapot és egy ceruzát, és ezt mondta:
- Rajzolja le az ott álló munkásokat! Lássuk, valóban a híres festő vagy-e?
Doré azonnal nekiállt a munkának. Pár perc alatt a lapja tele lett alakokkal. És az alakok éltek! Amint a vámtiszt egy pillantást vetett a papírra, nem volt kérdés, hogy ki is áll vele szemben. Nagy megtiszteltetéssel köszöntötte a művészt, és kísérte át a határon. Doré munkája volt a bizonyíték nevének valódiságára.[footnoteRef:1] [1:  Our Daily Bread, January 6, 1993. http://www.sermonillustrations.com/a-z/i/identity.htm ] 

Hasonló azonosítási problémába keveredünk Krisztus ötödik levele kapcsán. Szárdiszban vagyunk, a gazdag kereskedővárosban, ahol öt fontos kereskedelmi út keresztezte egymást. A városban éltek keresztyének, működött egy gyülekezet. Látszólag minden rendben volt. Nem lógott ki a sorból. Az volt a neve, hogy „élsz”. Vagyis úgy ismerték őket, mint keresztyéneket. A világ is, és más keresztyének is. Vélhetően maguk is meg voltak győződve arról, hogy jó úton járnak. Magabiztosan hordták Krisztus nevét. 
De vajon legálisan nevezték-e magukat keresztyéneknek? Vajon volt-e tartalom a név mögött? Vagy az csupán egy üres héj, egy álnév volt csupán? Képesek voltak-e Doréhoz hasonlóan bizonyítani nevük valódiságát? 
Krisztus válaszát tudjuk. Szavai határozottak, szomorúak: „tudom a te dolgaidat, hogy az a neved, hogy élsz, és halott vagy.” Ez a gyülekezet ebben az állapotában nem bizonyult hűnek a nevéhez. Még fenntartotta a keresztyénség látszatát, de Krisztusnak mélyre látó szemei tudták az igazat. Óriási baj van a gyülekezetben, amit ha gyorsan nem orvosolnak, lelki halálhoz fog vezetni.
Ez a levél tehát egy kérdést szegez nekünk: mi a te neved? Mi a te igazi neved? Valóban Krisztus követőjeként élsz, vagy csupán annak mondod magad? Erre a kérdésre két válasz adható. Ha válasz nem, akkor Krisztus szavai megtérésre szólítanak fel. Szembe kell nézned állapotoddal, és bármilyen fájdalmas is, de meg kell térned, és felébredned lelki élőhalott állapotodból. Ha viszont a válasz igen, akkor ez a levél bátorítani akar, hogy tartsd meg nevedet, ne tunyulj meg keresztyénségedben, hanem legyen életed továbbra is bizonyíték Krisztus erejéről és szeretetéről. 
Honnan tudjuk meg valódi lelkiállapotunkat?
Mi a mérce, ami alapján Krisztus mér? Hogyan kaphatunk hiteles jellemzést lelkiállapotunkról? Doré esetében ez egyszerű volt: rajzai a napnál is világosabban beszéltek. De mi hitelesíti a keresztyéneket? 
Jézus azt mondja: a tetteik: „2nem találtam a te cselekedeteidet az én Istenem előtt teljesnek.” Az élet, amit élnek a hétköznapokban. A mód, ahogyan forgolódnak a világban. A szavak, amik kijönnek szájukon. A vágyaik, amik vezetik őket. Egyszóval az életük, munkájuk, cselekedetük nem hordozták magukon Krisztus monogramját. Nem voltak teljesek, nem voltak igaziak, nem voltak krisztusiak.
De mi volt a baj a szárdisziak életével? Érdekes, hogy Krisztus nem nevez meg konkrét problémát. Nem voltak nikolaiták vagy Jézabel, akik tévútra vezették az embereket. Nem emeli ki a szeretet hiányát sem, mint Efézusban. Nem tesz említést a zsidók ellenségeskedéséről sem. Csupán azt mondja: légy éber! Vagy más fordításban: ébredj fel!
Mi volt tehát a gyülekezet baja? Az, hogy elaludt. Tartós lelki álomba, egyfajta tetszhalott állapotba került. Nem látszottak rajta a lelki élet igazi jelei. Nem tűnt ki a hitetlenek, világiak közül. 
De hogyan lehet ez, ha az volt a neve, hogy „élsz”? Ha a szárdiszi gyülekezetet ismerték és elismerték keresztyénnek? Szeretett gyülekezet, itt van egy lényeges dolog. Mást néz Isten és mást az ember. Az ember azt, ami a szeme előtt van, Isten azt, ami a mélyben, a szívben van. Lehet jó keresztyénnek tűnni. Azzal, hogy valaki egy rendes életet él. Segítőkész. Gondoskodik családjáról. Nem káromkodik. Eljár a templomba. Akár még Istenről is beszél. Ám az igazi keresztyénség nem ebben van. Amikor Isten felsorolja a Lélek gyümölcsét, mind belső tulajdonságokra, belső változásra gondol. Szeretet, öröm, békesség, béketűrés, szelídség, jóság, szívesség, hűség, mértékletesség (Gal 5:22–23). Isten azt mondja, hogy az ő Szentlelke ezeket munkálja az emberben. Ezek a valódi keresztyénség bizonyítékai. Alvó vagy halott állapot pedig akkor van, amikor a Lélek munkája nem látható. Ekkor a keresztyén só ízét veszti. A keresztyén világosság elsötétül. Még nevezhetik őt az emberek keresztyénnek, de Isten szemében a neve: „halott vagy”. 
A kérdés tehát számodra: élsz vagy halsz? Dolgozik-e a Lélek benned? Világítasz-e a világban? Az Úr Isten azt kéri, hogy válaszolj-e kérdésre őszintén. Ne csak megnyugtatni akard magad. Hanem, mint a komoly betegség gyanújával küzdő páciens: törekedj megtudni az igazat – hogy ha súlyos a baj, bevehesd rá Krisztus ellenszerét. Nem elég azt hangoztatni, hogy „de hát én megtértem!” Krisztus kérdése a mostra vonatkozik. A jelenlegi életed krisztusi gyümölcsöket terem vagy inkább a test cselekedeteit? 
Krisztus orvossága a lelki haldoklóknak
Jézus öt felszólítást intéz a lelki alvóknak: ébredj fel, erősítsd meg, emlékezz vissza, tartsd meg és térj meg! Ezek közül az utolsó, a megtérésre való felhívás a legáltalánosabb. A másik négy mintegy körülírja, hogy miben is áll az Isten szerinti megtérés.
Ám e részleteket megelőzi egy még fontosabb dolog: hogyan tud majd a tetszhalott felébredni? Hogyan tud a kényelmes, a közömbös visszatérni? Krisztus a megtérésben is magára akarja vonni a figyelmünket. Nem véletlen, hogy ő úgy mutatkozik be, mint akinél Isten hét lelke van. Isten hét lelke – emlékezzünk, hogy a Jelenések szimbolikus könyv. A hét a teljesség száma, így a hét lélek alatt nem hét különböző lelket kell érteni, mintha a Szentháromság helyett most már kilenc isteni személy lenne. Hanem a hét lélek a Szentlélek teljességére, jelenlétére, erejére utal. Krisztus teljes a Szentlélekkel, és annak küldi a Lelket, akinek akarja. Neki hatalma van megeleveníteni. Fel tud ébreszteni. Meg tud tölteni buzgósággal. Krisztusnak ez a bemutatkozása tehát bátorító a csüggedt, közömbös, kényelmes keresztyénnek. Könyörögj hát, testvérem, szerető Megváltódhoz erőért!
Térj vissza tehát, meglankadt testvérem! Először is úgy, hogy felébredsz. Ezek a szavak különösen találóak voltak Szárdiszban. Szárdisz ugyanis a gazdagságáról híres Krőzus király birodalmának fővárosa volt. A perzsákkal való háborúban perzsa csapatok érkeztek Szárdisz alá. A fellegvár azonban magabiztosan kitartott. Három oldalról éles sziklák vették körül, így az erődítményt bevehetetlennek tartották. A tizennegyedik napon egy perzsa különítmény azonban megmászta a sziklákat egy olyan ponton, ahol a védők lehetetlennek tartották a támadást, így egy őrt sem állomásoztattak ott. A város hamarosan az ostromlók kezére került. Szárdisz nem állt őrt, nem volt éber az őrségben – ez okozta bukását.[footnoteRef:2] [2:  Dennis E. Johnson: Triumph of the Lamb, 82–83. old.] 

Ugyanez a hanyagság okozhat katasztrófát lelki téren is. Éppen ezért az első, amire Krisztus felszólít: ébredj fel! Ébredj fel végre abból a közömbösségből, amiben vagy. Lásd meg, hogy miközben törekszel világi teendőidet ellátni, megélhetést, elismerést szerezni, épp a lelkedet éhezteted halálra. Nem békeidő van, hanem háború. Ha nem küzdesz, legyőznek. Ha nem maradsz közel Krisztushoz, ha megelégszel csupán a világiakkal, elveszel. Ébredj fel, vedd fel a lelki fegyvereket, és fordíts figyelmet végre a lelkedre!
Majd erősítsd meg a többieket, akik halófélben vannak! Krisztus szavai próbára tesznek. Miért parancsolja a gyengének, hogy másokat erősítsen? Hát nem ő szorulna erősítésre? Dehogynem, csak az erősödésnek pont az egyik módja a mások felé való szolgálat. A lelki meglankadás, eltunyulásnak a jellemzője pont az, hogy az ember nem foglalkozik másokkal. A saját dolgait, életét intézi. Nehézzé válik időt szakítani a gyengékre és nélkülözőkre. Krisztus most e láncolat megtörésére szólít fel. Felébredtél? Felmérted, hogy lelkedbe kerülhet, ha továbbra is a világ kényelmes ölelésében éled az életed? Akkor ideje, hogy mások felé nyiss! Ideje, hogy előbújj kuckódból! Ideje, hogy mellettük légy, keresd őket, amikor csak szükségük van! Az élő keresztyén szolgáló keresztyén. Nem nézheti tétlenül mások lelki szenvedését.
Majd emlékezz vissza! Arra az örömre, amit megtérésedkor éreztél. Krisztusnak arra a szeretetére, amit megértettél. Arra a szent elhatározásra, fogadalomra, amikor hívővé lettél. Jézus Krisztus hirdetése akkor elsődlegesen fontos volt számodra. A buzgóság, a forró imádságok, az áldott bibliaolvasás, az örömteli szolgálat nem álom volt akkor, hanem valóság. 
És ha visszaemlékeztél, akkor tartsd meg! Azaz kezd el újra engedelmeskedni, ahol a lazaság vett erőt rajtad. Azonosítsd a hiányosságokat. Az igét hanyagolod el? Az imádságaid váltak egysíkúakká? A kapcsolatra, gyülekezetre nem szántál időt? Bárhogy legyen is, határozd el, hogy most újra máshogy lesz.
Szeretett testvéreim, Krisztus törődik velünk. Nem elégszik meg világias keresztyénekkel. Nem nyugodhat meg, amíg újra fel nem lobban szívünkben az első szeretet tüze. Az ő szavát hallva tehát ne legyintsünk, ne süllyedjünk vissza a kényelmes dunyhák közé, hanem könyörgéssel, fohászkodással, elhatározással kezdjük újra visszatérni a lelki harctérre! Legyen ez az előttünk álló hét a változás hete, a visszatérés hete, a prioritásaink megújításának hete, Isten minket úgy segéljen!
Miért ébredjek fel? Miért ne aludjak?
Rendben, de miért tedd ezt? Ne egy igehirdetésért, ne egy lelkész felszólításaiért! Hanem nézz előre, hogy mi minden vár Krisztus oldalán! Három ígéretet fűz Krisztus a lelki éberséghez.
Aki győz, azt fehér ruhába öltöztetik. A fehér, makulátlan ruha a Jelenések könyvének végén a Bárány menyegzőjére való bebocsátást jelképezi (19:7–8). A könyv korábbi fejezetében pedig a bűntől való megtisztulás, a megigazulás gondolatával kapcsolódik össze (7:14). Vagyis a fehér ruhával Krisztus ígéri az összes bűnünk eltörlését. Ígéri lelkünk megújítását és tökéletessé tételét. Ígéri a menyegzőt, a magával való örök közösséget, hiszen ő a Vőlegény, és mi a menyasszony. Eljön az idő, amikor bűneink és romlott természetünk nem lesz többé. Eljön az idő, amikor lelkiismeretfurdalás nem lesz többé. Eljön az idő, amikor nem tudunk vétkezni többé. Eljön az idő, amikor semmi akadály nem lesz köztünk és szerető Istenünk között. 
Miért vigyázz tehát már itt a földön a lelkedre? Miért tartsd távol magad a bűntől? Azért, mert így leszel méltó hozzá. Azért, mert ez fejezi ki azt, hogy vágysz utána. Hogy vágysz arra a tisztaságra, ami őt jellemzi. Ó, lásd meg, szeretett gyülekezet, Krisztus szeretetét, amellyel felemel, magához ölel, és minden jelenbeli bűnöd, hiányosságod ellenére is azt mondja: enyém vagy, várok rád! 
Nem törlöm ki annak nevét az élet könyvéből. Krisztus egy újabb képpel igyekszik feltüzelni szívünket. Az élet könyve újra és újra előfordul a Jelenésekben (13:8; 20:12; 21:17). Az élet könyve, amelyet már a világ teremtése előtt megírtak, éles kontrasztban áll „a könyvekkel”, amelyekben a hitetlenek bűneit jegyzik fel (20:12–13). A hitetlenek ítéletüket a cselekedeteik alapján nyerik el. A Krisztust követők ítélete azonban nem tetteik és bűneik szerint lesz, hanem az élet könyve alapján. Akárcsak Schindler-listájában, ahol a lista az azon szereplő zsidók számára az életet jelentette. Ugyanígy Krisztus ígéri, hogy egyetlen bűnünk sem lesz akadály az utolsó napon. Ő minden vétkünkért eleget tett a Golgotán, beírta nevünket az élet könyvébe, ahonnan soha nem fog minket kitörölni.
Vallást teszek nevéről az én Atyám és angyalai előtt. De Krisztus kész egy nyilvános vallástételre is. Képzeljétek el az utolsó ítéletet, ahol az ítélet nagy fehér trónja előtt felsorakozik majd minden ember. Megjelennek a szent angyalok is, és várják a királyiszéken ülő döntését. Az Atya mellett ott van a dicsőséges Bárány is, Jézus Krisztus, aki előtt meghajol minden térd. Őt imádják az angyalok. És amikor a sor ránk kerül, és a Mindenható bűnt gyűlölő, tiszta tekintete ránk szegeződik, Megváltónk nem marad néma. Bátran vallja majd, hogy hozzá tartozunk. Ég és föld előtt kiáltja, hogy kifizette minden adósságunkat és bűneink büntetését. Nem késlekedik megvallani, hogy szeret minket, és soha nem fog elszakadni tőlünk. És a Bárány szava elég lesz. A Bírónak nem kell több érv. A Bárány vére és szava biztosítja a mi örök boldogságunkat.
[bookmark: _GoBack]Miért ne ébrednél fel tehát, testvérem? Miért ne újulnánk meg, szeretett gyülekezet? A mi Krisztusunk szólított minket. Hagyjuk el a bűnt, tegyük őt az első helyre, és őrizzük meg magunkat tisztán a világtól! És várjuk az ő visszajövetelét, örök boldogságunk kezdetét! Ámen.

